Na temelju Odluke gradonačelnice, KLASA: 604-02/26-01/12, URBROJ: 2170-10-01-26-2 od dana 29. listopada 2026.g. a u svezi s člankom 3. stavak 1. Odluke o stipendiranju učenika srednjih škola i studenata („Službene novine PGŽ“, broj: 20/19, 36/22, 40/25), gradonačelnica Grada Mali Lošinj dana 14. studenog 2026.g. raspisuje


N A T J E Č A J
za dodjelu učeničkih stipendija za učenike srednjih škola 
za školsku godinu 2026./2027.

I.

Grad Mali Lošinj će za školsku godinu 2026./2027. dodijeliti deset (10) stipendija za učenike srednje škole koji srednju školu pohađaju izvan teritorijalnog područja Grada Malog Lošinja i Grada Cresa, ukoliko željeno zanimanje nisu u mogućnosti steći školujući se na području Grada Malog Lošinja i Grada Cresa.
                                                                    II.

Mjesečni iznos učeničke stipendije iz članka I. određuje se u visini od 100,00 Eura (slovima: stoeurainulacenti).
Iznos se uvećava za 40 % i dodjeljuje se korisniku koji dolazi iz obitelji u stanju socijalne potrebe, za što su mjerodavni kriteriji iz Odluke o zaštiti socijalnog standarda građana („Službene novine PGŽ“, broj: 20/19, 36/20, 36/22, 34/24 i 49/25).

III.

Pravo na dodjelu učeničke stipendije mogu ostvariti učenici srednjih škola koji:

- su državljani Republike Hrvatske,
- imaju prebivalište na području Grada Malog Lošinja u vremenskom trajanju od najmanje šest mjeseci prije podnošenja zahtjeva za dodjelu stipendije,
- srednju školu ne pohađaju na području Grada Malog Lošinja i Grada Cresa,
- željeno zanimanje nisu u mogućnosti steći školujući se na području Grada Malog Lošinja i Grada Cresa,
- nisu, osim u iznimnim slučajevima i iz opravdanog razloga (na primjer zbog bolesti stipendista ili teške bolesti ili smrti člana uže obitelji stipendista i dr.), ponavljali peti, šesti, sedmi ili osmi razred osnovne škole,
- nisu, osim u iznimnim slučajevima i iz opravdanog razloga (na primjer zbog bolesti stipendista ili teške bolesti ili smrti člana uže obitelji stipendista i dr.), o čemu se donosi potrebna dokumentacija, ponavljali razred srednje škole,
- redovito pohađaju srednju školu,
- po drugoj osnovi ne koriste neku drugu novčanu stipendiju ili drugi oblik novčanog primanja koji ima obilježje stipendije, financirano sa područja Republike Hrvatske. Korisnici inozemne stipendije i stipendije na učeničkim razmjenama kroz program Ersamus+ mogu istovremeno koristiti i stipendiju Grada Malog Lošinja;
- su ostvarili potreban broj bodova na bodovnoj listi Odluke o stipendiranju učenika srednjih škola i studenata („Službene novine PGŽ“, broj: 20/19, 36/22, 40/25, dalje u tekstu: Odluka).

        IV.

Prijava za dodjelu učeničke stipendije podnosi se u elektroničkom ili pisanom obliku, na za to predviđenom obrascu. 

Uz prijavu/prijavni obrazac potrebno je priložiti:

- presliku osobne iskaznice ili drugi odgovarajući dokument kojim se dokazuje državljanstvo Republike Hrvatske,
- uvjerenje o prebivalištu izdano poslije datuma objave natječaja, a kojim se dokazuje kontinuitet prebivališta na području grada Malog Lošinja u trajanju od najmanje šest mjeseci,
- uvjerenje o redovitom upisu u srednju školu izvan mjesta prebivališta i Grada Cresa koje ne smije biti starije od tri mjeseca,
- uvjerenje o redovitom upisu višeg razreda srednje škole koje ne smije biti starije od tri mjeseca, 
- uvjerenje o prosjeku ocjena za peti, šesti, sedmi i osmi razred osnovne škole (za prijavitelje koji upisuju prvi razred srednje škole),
- uvjerenje o prosjeku ocjena za sve do sada završene razrede srednje škole (za prijavitelje koji upisuju viši razred srednje škole),
- ručno pisanu izjavu da po drugoj osnovi ne koristi neku drugu novčanu stipendiju ili drugi oblik novčanog primanja koji ima obilježje stipendije, financirano sa područja Republike Hrvatske odnosno da koriste inozemnu stipendiju ili stipendiju kroz program Erasmus+. Korisnici inozemne stipendije i stipendije na učeničkim razmjenama kroz program Erasmus+ mogu koristiti i stipendiju Grada Malog Lošinja. Ukoliko koriste stipendiju kroz program Erasmus+ ili inozemnu stipendiju, izjavi treba priložiti dokaz o istome,
- dodatna dokumentacija prilaže se ukoliko je kandidat dijete poginulog ili ranjenog hrvatskog branitelja, korisnik prava na zajamčenu minimalnu naknadu ili je član obitelji koja je korisnik socijalnog programa Grada, ako je volonter humanitarne ili druge organizacije koja provodi društveno korisne programe na području Grada Malog Lošinja, ako je ostvario sportska i druga postignuća na državnim natjecanjima (za prva tri mjesta), ako mu je rješenjem nadležnih tijela evidentiran invaliditet te ako je u iznimnim slučajevima i iz opravdanog razloga (na primjer zbog bolesti stipendista ili teške bolesti ili smrti člana uže obitelji stipendista i dr.) ponavljao peti, šesti, sedmi, osmi razred osnovne škole odnosno neki od razreda srednje škole. Status volontera dokazuje se ugovorom o volontiranju, volonterskom knjižicom/iskaznicom ili potvrdom o volontiranju gdje treba biti vidljivo vrijeme trajanja volontiranja.

V.

   Na temelju članka 9. Odluke prednost u odnosu na ostale kandidate ima dijete poginuloga hrvatskog branitelja iz Domovinskog rata i dijete hrvatskoga ratnog vojnog invalida iz Domovinskog rata, kao i kandidat čija je obitelj ili on sam korisnik prava na zajamčenu minimalnu naknadu iz sustava socijalne skrbi.

VI.

Kriteriji na temelju kojih se vrši odabir kandidata za dodjelu stipendija određeni su u članku 11. Odluke.

            VII.

     Sukladno članku 2. Odluke o stipendiranju učenika srednjih škola i studenata („Službene novine PGŽ“, broj: 20/19, 36/22, 40/25) i Odluke gradonačelnice Grada Mali Lošinj, KLASA: 604-02/26-01/12, URBROJ: 2170-10-01-26-2 od dana 29. listopada 2026.g. u školskoj godini 2026./2027. utvrđena su kao deficitarna zanimanja:
- medicinska sestra/medicinski tehničar, postolar, vodoinstalater, limar, keramičar, elektroinstalater, bravar, trgovac, tehničar za očnu optiku, stolar,  automehaničar, autoelektričar, autolimar i dentalni tehničar/tehničarka.  


VIII.

Prijava za dodjelu učeničke stipendije s traženom dokumentacijom može se podnijeti na dva načina (prema izboru):
1. u elektroničkom obliku putem poveznice: https://som-natjecaj.eu/authentication/login
2. u pisanom obliku, na za to predviđenom obrascu koji se može podignuti u prostorijama Grada Malog Lošinja (I. kat, ispred sobe br. 5.) ili na mrežnim stranicama Grada Mali Lošinj (www.mali-losinj.hr).
Korisnici koji se prijavljuju elektroničkim putem trebaju pripaziti da proces registracije i prijave odrade u cijelosti, pri čemu, nakon uspješne prijave na natječaj, povratno trebaju dobiti e-mail o uspješnosti prijave. 
Prijave koje se dostavljaju pismenim putem dostavljaju se u zatvorenoj omotnici na adresu: Grad Mali Lošinj, Upravni odjel za opće, pravne poslove i samoupravu, Riva lošinjskih kapetana 7, 51550 Mali Lošinj s naznakom „Prijava na natječaj za dodjelu učeničke stipendije“. Iste se dostavljaju osobno ili putem pošte u pisarnicu Grada.

Prijave koje nisu podnesene na propisani način, koje su predane izvan roka ili su nepotpune, neće se razmatrati. 

      IX.

Natječaj traje najmanje 15 dana od dana objave Obavijesti o natječaju u Novom listu, u kojem roku se predaju prijave za dodjelu učeničke stipendije.
Krajnji rok za predaju prijava je 30. studeni 2026. godine.

X.

     Provedbu postupka natječaja, bodovanje i rangiranje prijavitelja te druge poslove u svezi dodjele stipendija obavlja Povjerenstvo za provedbu postupka natječaja za učeničke i studentske stipendije Grada Mali Lošinj (u nastavku teksta: Povjerenstvo).
     Povjerenstvo podnosi Gradonačelniku prijedlog liste za odabir stipendista.
     Gradonačelnik donosi odluku o odabiru stipendista u roku od 30 dana od zaključenja natječaja.
    Prijedlog liste prijavitelja objavljuje se na oglasnoj ploči Grada Malog Lošinja i na web stranici Grada Malog Lošinja. U roku 8 dana od dana objave prijedloga liste, podnositelji zahtjeva imaju pravo prigovora, a Odluku o prigovoru donosi Gradonačelnik u roku od 15 dana od dana podnošenja prigovora. 
                   
			
 GRADONAČELNICA
                                                                                                           Ana Kučić, mag.oec.



KLASA: 604-02/26-01/12
URBROJ: 2170-10-01-26-2 

Mali Lošinj, 14. studenog 2026.g.



DOSTAVITI:
1. Mrežne stranice Grada Malog Lošinja/Oglasna ploča Grada Malog Lošinja,
2. Pismohrana.


